'राजनीति में आने का फैसला प्रियंका को करना है'  
कांग्रेस ने सोमवार को कहा कि यह प्रियंका वडरा को तय करना है कि उन्हें सक्रिय राजनीति में आना है या नहीं।
कांग्रेस ने सोमवार को कहा कि यह प्रियंका वडरा को तय करना है कि उन्हें सक्रिय राजनीति में आना है या नहीं।  पार्टी प्रवक्ता मनीष तिवारी ने कहा, अपने जीवन में उन्हें (प्रियंका) क्या करना है, नहीं करना है, यह उनका निजी फैसला है और यह उन्हीं पर छोड़ दिया जाना चाहिए। तिवारी ने यह टिप्पणी उस समय की जब संवाददाताओं ने उनसे पार्टी के वरिष्ठ नेता वसंत साठे द्वारा इस बारे में दिए गए सुझाव के बारे में पूछा।  तिवारी ने कहा कि उन्होंने साठे की टिप्पणी से संबंधित खबर को नहीं देखा है। लेकिन अगर किसी ने अपनी व्यक्तिगत राय दी है तो तो बेहतर होगा उनसे ही पूछा जाए।  यह पूछे जाने पर कि क्या प्रियंका के सक्रिय राजनीति में आने से उनके भाई राहुल गांधी के करिश्मा पर असर पड़ेगा, उन्होंने कहा कि यह एक अनुचित और अटपटा सवाल लगता है। 86 वर्षीय साठे ने कहा था कि यदि आने वाले महीनों और सालों में सोनिया गांधी, राहुल और प्रियंका एक व्यापक जनसंपर्क अभियान पर निकलते हैं तो पार्टी अगले लोकसभा चुनाव में एक पार्टी शासन के पूर्ववर्ती गौरव को फिर से पा सकती है।  उनका यह भी कहना था कि सोनिया के बाद प्रियंका में राहुल की तुलना में ज्यादा लोगों को आकषिर्त करने की क्षमता है लेकिन वह सक्रिय राजनीति में आगे नहीं आ रहीं क्योंकि उन्हें लगता है कि इससे उनके भाई दरकिनार हो जाएंगे।